આમ તો તને કોઈ મનથી દોસ્ત માનતુ નથી, પણ તારા વગર અમને ચાલતુ પણ નથી. તું રસ્તા ઉપર ઊભો રહે છે એટલે અમે અમારા ઘરમાં શાંતિથી રહી શકીએ છીએ. તું રાતના જાગે છે માટે અમે રાતે ડર વગર સુઈ શકીએ છીએ, અમે ભલે નાકે રૂમાલ બાંધી રસ્તા ઉપરથી પસાર થઈ જઈએ, પણ તું તો લાખો સાયલન્સરમાંથી નીકળતા ધુમાડાઓની વચ્ચે 12 કલાક ઊભો રહે છે. એટલે જ તો અમે ઘરે સમયસર પહોંચી જઈએ છીએ. દિવાળીના તહેવારને કારણે અમે ઘરે જવાની ઉતાવળમાં છીએ કારણ ઘરે અમારી કોઈક રાહ જોઈ રહ્યું છે. તારી સ્થિતિ તો જુદી છે કારણ રોજ તારી રાહ જોતા તારા ઘરડા મા-બાપ, તારા બાળકોની માતા અને તારી પત્નીએ હવે તારી રાહ જોવાનું પણ છોડી દીધું છે. તેઓ પોતાની દિવાળી-રક્ષાબંધન અને જનામાષ્ટી સહિતના તમામ તહેવારો હવે એકલા જ મનાવે છે, કારણ તેમને ખબર છે કે તું પોલીસવાળો છે.